Document ID: 32005R0873

KOMMISSIONENS FORORDNING (EF) Nr. 873/2005
af 9. juni 2005
om ændring af forordning (EF) nr. 245/2001 om gennemførelsesbestemmelser til Rådets forordning (EF) nr. 1673/2000 om den fælles markedsordning for hør og hamp bestemt til fiberproduktion
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1673/2000 af 27. juli 2000 om den fælles markedsordning for hør og hamp bestemt til fiberproduktion (1), særlig artikel 9, og
ud fra følgende betragtninger:
(1)
Produktionsåret for markafgrøder, herunder hør og hamp bestemt til fiberproduktion, blev fastsat i artikel 1, stk. 2, i Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder (2). Som følge af ophævelsen af denne forordning ved Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere (3) er det nødvendigt at fastsætte produktionsåret for hør og hamp bestemt til fiberproduktion i Kommissionens forordning (EF) nr. 245/2001 (4).
(2)
I artikel 5, stk 1, i forordning (EF) nr. 245/2001 henvises der til Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger (5). Eftersom denne forordning blev ophævet og erstattet af forordning (EF) nr. 1782/2003, bør den relevante henvisning ændres tilsvarende.
(3)
Artikel 7 i forordning (EF) nr. 245/2001 gør tildeling af støtten til forarbejdning af hør- og hampestrå til fiberproduktion især betinget af, at der for de marker, hvorpå der dyrkes hør eller hamp bestemt til produktion af fibre, er indgivet ansøgning for det pågældende produktionsår om arealstøtte, jf. artikel 4 i Kommissionens forordning (EØF) nr. 3887/92 af 23. december 1992 om gennemførelsesbestemmelser for det integrerede system for forvaltning og kontrol af visse EF-støtteordninger (6). Eftersom ansøgningerne om arealstøtte er blevet erstattet af enkeltansøgningen, jf. del II, afsnit II, kapitel I, i Kommissionens forordning (EF) nr. 796/2004 af 21. april 2004 om gennemførelsesbestemmelser vedrørende krydsoverensstemmelse, graduering og det integrerede forvaltnings- og kontrolsystem som omhandlet i Rådets forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere (7), er det nødvendigt at ændre artikel 7 i forordning (EF) nr. 245/2001 i overensstemmelse hermed.
(4)
Erfaringen har vist, at artikel 8, stk. 5, i forordning (EF) nr. 245/2001, der forpligter Kommissionen til i C-udgaven af Den Europæiske Unions Tidende at offentliggøre de oplysninger, som medlemsstaterne har fremsendt om overførslerne mellem nationale garantimængder for lange hørfibre og korte hørfibre og hampefibre, indebærer et betydeligt administrativt arbejde uden at bidrage effektivt til sektoren, eftersom operatørerne allerede modtager de pågældende oplysninger fra medlemsstaterne selv. For at forenkle bestemmelserne for støtte til forarbejdning af hør- og hampestrå bør denne bestemmelse udgå.
(5)
For at sikre at støttebetingelserne for hør- eller hampefibre er overholdt, jf. artikel 13 i forordning (EF) nr. 245/2001, bør oplysningerne om de marker, hvorpå der dyrkes hør eller hamp bestemt til produktion af fibre, sammenlignes med de oplysninger, der fastlægges i overensstemmelse med forordning (EF) nr. 1782/2003 som følge af ophævelsen af forordning (EF) nr. 1251/1999.
(6)
For at lette procedurerne, og så vidt det er teknisk muligt, bør medlemsstaterne og importørerne få mulighed for at udstede og anvende licenser ved hjælp af edb-systemer til import af hamp fra tredjelande som fastsat i artikel 17a i forordning (EF) nr. 245/2001.
(7)
Forordning (EF) nr. 245/2001 bør derfor ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra Forvaltningskomitéen for Naturfibre -
UDSTEDT FØLGENDE FORORDNING:
Artikel 1
I forordning (EF) nr. 245/2001 foretages følgende ændringer:
1)
Artikel 1 affattes således:
»Artikel 1
Formål og produktionsår
1. Denne forordning fastsætter gennemførelsesbestemmelserne til forordning (EF) nr. 1673/2000 om den fælles markedsordning for hør og hamp bestemt til fiberproduktion.
2. Produktionsåret begynder den 1. juli og slutter den 30. juni.«
2)
Artikel 5, stk. 1, litra b), affattes således:
»b)
den første forarbejdningsvirksomheds godkendelsesnummer, landbrugerens identifikationsnummer i det integrerede forvaltnings- og kontrolsystem, jf. forordning (EF) nr. 1782/2003, samt disses navne og adresser«.
3)
I artikel 7, stk. 1, affattes første led således:
»-
der hidrører fra strå omfattet af en købs-/salgskontrakt, et forarbejdningstilsagn eller en forarbejdningskontrakt, der er omhandlet i artikel 5, for marker, hvorpå der dyrkes hør eller hamp bestemt til produktion af fibre, for hvilke der er indgivet en enkeltansøgning, jf. del II, afsnit II, kapitel I, i forordning (EF) nr. 796/2004, for det år, hvor produktionsåret begynder, og«.
4)
Artikel 8, stk. 5, udgår.
5)
I artikel 13, stk. 1, affattes andet led således:
»-
sammenholdes oplysningerne vedrørende de marker, der er nævnt i købs-/salgskontrakterne, forarbejdningstilsagnene og forarbejdningskontrakterne, med de oplysninger, som er bestemt i henhold til forordning (EF) nr. 1782/2003«.
6)
I artikel 17a, stk. 1, indsættes følgende afsnit efter andet afsnit:
»Licenser kan udstedes og anvendes ved hjælp af edb-systemer og efter regler, der vedtages af de kompetente myndigheder. Indholdet i disse licenser skal være identisk med indholdet i de licenser i papirform, som er anført i første og andet afsnit. I medlemsstater, hvor sådanne edb-systemer ikke er tilgængelige, kan importøren kun anvende licens i papirform.«
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Den anvendes fra produktionsåret 2005/06.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. juni 2005.

Labels: 1
17
10
6
15